**AGENȚIA PENTRU PROTECȚIA MEDIULUI MEHEDINȚI**

Nr. ................ / ....................

**Decizia etapei de încadrare**

Proiect

Ca urmare a solicitării de emitere a acordului de mediu adresate de **COMUNA GODEANU**, cu sediul în comuna Godeanu, sat Godeanu, județul Mehedinți, prin reprezentant Primar – Gheorgheci Sabina Roxana, înregistrată la APM Mehedinţi cu nr. 5929 din 23.04.2024 și completări înregistrate cu nr. 8750 din 05.07.2024, în baza Legii nr. 292/2018 privind evaluarea impactului anumitor proiecte publice şi private asupra mediului şi a Ordonanţei de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare, autoritatea competentă pentru protecţia mediului APM Mehedinţi decide, ca urmare a consultărilor desfăşurate în cadrul şedinţei Comisiei de analiză tehnică din data de 18.07.2024 că proiectul "**Extindere rețea de alimentare cu apă și branșamente în comuna Godeanu, județul Mehedinți** " propus a fi amplasat în intravilanul și extravilanul comunei Godeanu, satele Godeanu, Păunești, Șiroca, Marga, judeţul Mehedinţi;

- nu se supune evaluării impactului asupra mediului.

Justificarea prezentei decizii:

I. Motivele pe baza cărora s-a stabilit necesitatea neefectuării evaluării impactului asupra mediului sunt următoarele:

1. Caracteristicile proiectului:

a) proiectul se încadrează în prevederile Legii nr.292/2018 privind evaluarea impactului anumitor proiecte publice şi private asupra mediului, anexa nr. 2, pct. 13 lit a) - "orice modificări sau extinderi, altele decât cele prevăzute la pct. 24 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului";

b) dimensiunea și concepția întregului proiect: titularul propune prin acest proiect extinderea rețelei de alimentare cu apă în extravilanul și intravilanul comunei Godeanu, satele Godeanu, Păunești, Șiroca și Marga.

Situația actuală – echiparea tehnico-edilitară în domeniul alimetării cu apă este reprezentată de un sistem centralizat de alimentare cu apă în satele Godeanu, Păunești, Șiroca și Marga – sistem ce nu a fost finalizat în totalitate.

Situația existentă:

S-au realizat cele două foraje având H=220 m fiecare, rezervor suprateran metalic cu V=216 mc, stație tratare, rețea aducțiune apă, rețea distribuție apă. Lucrările proiectului sunt realizate în proporție de 95 % conform recepției parțiale iar rețeua de apă în procent de 100%.

Prin noul proiect de extindere se propun următoarele lucrări:

* Extinderea rețelei de alimentare cu apă (rețeaua de distribuție având diametrele Dn 63 mm, Dn 50mm, Dn 40 mm, Dn 32mm) pentru branșamentele din gospodăriile isolate din satele comunei – în lungime totală de 13414 m.
* Branșamente pentru toate gospodăriile din localitățile aparținătoare comunei Godeanu în număr de 513 m.

Extinderea alimentării cu apă (rețeaua de distribuție) cuprinde zonele marginale ale localităților din comuna Godeanu care nu au fost cuprinse în documentația inițială privind realizarea proiectului .

Pe întreaga rețea de alimentare cu apă (existentă și extinsă) pentru branșamente s-au prevăzut:

* Cămine de branșament: 386 buc.
* Apometre pentru branșament : 513 buc.
* Traversări căi de acces: foraje orizontale pe drumurile asfaltate : 70 buc.

Debitele caracteristice ale cerinței de apă nu se vor modifica întrucât dimensionarea sistemului de alimentare cu apă s-a făcut la numărul maxim de locuitori Qs zi med=111,49 mc/zi – 1,29 l/s, Qs zi max=144,95 mc/zi – 1,69 l/s.

c) cumularea cu alte proiecte: reprezintă o extindere a alimentării cu apă existent;

d) utilizarea resurselor naturale, în special a solului, a terenurilor, a apei şi a biodivesităţii:

se folosește apă, pământ,material dezagregat, balast, sorturi, combustibili  pentru utilaje, uleiuri, etc. achiziționate de la firme autorizate;

e)cantitate și tipurile de deșeuri generate/gestionate:

- proiectul va genera deşeuri  fără caracter periculos  în etapa de execuţie, deşeuri menajere, piese uzate.

f) poluarea și alte efecte negative:

* AER: pe perioada execuţiei lucrărilor, sursele de poluare a aerului atmosferic sunt reprezentate de:
* transport materii prime, materiale, scule, muncitori – generează emisii slabe de praf în atmosferă – emisii specifice arderilor motoarelor cu combustie internă și realizarea proiectului propriu-zis;
* pe perioada de funcţionare – nu este cazul.
* APĂ:pe perioada execuției sursele de poluare ale emisarului/pânzei freatice pot fi poluări accidentale cu produse petroliere sau uleiuri minerale provenite de la utilajele de execuție;
* pe perioada de funcţionare – nu este cazul;
* SOL: în timpul perioadei de execuţie, solul ar putea fi poluat fie local, fie pe zone restrânse cu poluanţi de natura produselor petroliere sau uleiurilor minerale provenite de la utilajele de execuţie;
* pe perioada de funcţionare – nu este cazul;
* ZGOMOT:zgomotul și alte surse de disconfort pot apărea de la utilaje doar în timpul executării proiectului;

g) riscurile de accidente majore și/sau dezastre relevante pentru proiectul în cauză, inclusiv cele cauzate de schimbările climatice conform informațiilor științifice: nu este cazul. Datorită dimensiunilor proiectului nu se vor degaja cantități notabile de gaze cu efect de seră;

h)riscurile pentru sănătatea umană: la faza de implementare a proiectului nu sunt identificate riscuri pentru sănătatea umană, conform punctului de vedre exprimat de online în data de 08.07.2024 de Direcția de Sănătate Publică Mehedinți – pentru acest proiect s-a obínut Notificare asistență de specialitate nr.7219/09.07.2024.

2.Amplasarea proiectului:

a) utilizarea actuală și aprobată a terenurilor: terenul pe care se va implementa proiectul este

teren din domeniul public al comunei Godeanu – zonă drumuri locale și drumuri județene, rețele de utilități;

1. bogăția, disponibilitatea, calitatea și capacitatea de regenerare relative ale resurselor naturale (inclusiv solul, terenurile, apa și biodiversitatea) din zonă și din subteranul acesteia –   proiectul va utiliza în cantităţi limitate - combustibili  pentru utilaje, pământ, apă, etc. - în etapa de realizare a proiectului;
2. capacitatea de absorbţie a mediului natural:

1.zone umede, zone riverane, guri ale râurilor: nu este cazul;

2.zone costiere și mediul marin: nu este cazul;

3.zonele montane și forestiere: nu este cazul;

4.arii naturale protejate de interes național, comunitar, internațional: amplasamentul pe care urmează să se realizeze proiectul se află situat în aria naturală protejată RONPA0931, ROSAC0981 – conform punctului de vedere nr. 200/23.04.2024 emis de Biroul Calitatea Factorilor de Mediu din cadrul Agenției pentru Protecția Mediului Mehedinți;

5.zone clasificate sau protejate conform legislației în vigoare: nu este cazul;

6.zonele în care au existat deja cazuri de nerespectare a standardelor de calitate a mediului prevăzute de legislația națională și la nivelul Uniunii Europene și relevante pentru proiect sau în care se consideră că există astfel de cazuri: nu este cazul.

7.zonele cu o densitate mare a populației: lucrările se vor realiza în intravilanul și extravilanul comunei Godeanu – într-o zonă slab populată;

8.peisajele și situri importante din punct de vedere istoric, cultural sau arheologic:conform punctului de vedere emis online în data de 05.07.2024 emis de Direcţia Județeană pentru Cultură Mehedinţi – se solicită planuri de încadrare în vederea exprimării punctului de vedere.

Titularul are obligația să solicite punct de vedere la Direcția Județeană pentru Cultură Mehedinți privind necesitatea obținerii avizului.

3.Tipurile și caracteristicile impactului potențial:

1. importanța și extinderea spațială a impactului: proiectul va avea impact local, în zona de lucru, şi numai în perioada de execuție ;
2. natura impactului:

* la faza de execuție sursele de poluare vor avea un impact minor asupra aerului din cauza emisiilor de particule în suspensie, operaţiunile de realizare a proiectului, emisii de poluanți specifici gazelor de eșapament rezultate de la utilajele și de la vehiculele pentru transportul materialelor,
* de asemenea la faza de execuție a proiectului, impactul asupra factorului de mediu sol/subsol şi apă - va fi unul nesemnificativ eventuale poluări accidentale ale solului și cursuirilor de apă cu material dezagregat, cu produse petroliere provenite de la utilaje, stocarea necontrolată a deșeurilor, a materiilor prime, etc;
* la implementarea proiectului sursele potențiale de zgomot sunt lucrările propriuzise de realizare a proiectului, transportul materialelor;

1. natura transfrontieră a impactului – nu este cazul;
2. intensitatea şi complexitatea impactului – în faza de realizare a proiectului, impactul este nesemnificativ în cazul în care se respectă toate condiţiile de realizare ale acestuia;
3. probabilitatea impactului – redusă, atât pe perioada de execuţie cât şi în perioada de funcţionare dacă se respectă condițiile din prezentul acord ;
4. debutul, durata, frecvenţa şi reversibilitatea preconizate ale impactului – durata aproximativă a implementării proiectului și implicit a impactului asupra mediului este evaluată la aproximativ 10 luni;
5. cumularea impactului cu impactul altor proiecte existente și/sau aprobate: proiectul reprezintă o extindere a alimentării cu apă existente;
6. posibilitatea de reducere efectivă a impactului: se vor respecta condiţiile de realizare impuse prin prezentul act.
7. observații din partea publicului: pe perioada parcurgerii etapei de încadrare nu au fost observații din partea publicului (au fost publicate anunțuri – anunț de solicitare acord de mediu -în ziarul Obiectiv Mehedințean (08.07.2024), anunț solicitare acord de mediu - la sediul Primăriei Godeanu (nr. 802 din 05.07.2024), anunț pentru luarea deciziei etapei de încadrare – în publicația ziarul Obiectiv Mehedințean (23.07.2024), anunț pentru luarea deciziei etapei de încadrare – la sediul Primăriei Godeanu (nr. 858/22.07.2024) și pe site-ul Agenției pentru Protecția Mediului Mehedinți- anunt solicitare acord de mediu și memoriu titular – postat în data de 05.07.2024 și anunț luarea deciziei etapei de încadrare și draftul deciziei etapei de încadrare – postat în data de 23.07.2024.

II. Motivele pe baza cărora s-a stabilit necesitatea neefectuării evaluării adecvate sunt următoarele:

- proiectul nu intră sub incidenţa art.28 din O.U.G. nr.57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările și completările ulterioare, aprobată prin Legea nr.49/2011, deoarece nu poate avea efecte negative semnificative asupra siturilor Natura 2000, singur sau în combinație cu alte planuri sau proiecte, proiectul urmând a fi implementat în zona de dezvoltare durabilă a Parcului Natural Geoparcul Platoul Mehedinți – conform Planului de Management aprobat prin H.G. nr. 1198/2016; în acest sens se va obține avizul Consiliului Județean Mehedinți – Direcția Administrarea Geoparcului Platoul Mehedinți -conform punctului de vedere nr. 200 din 23.04.2024 emis de Biroul Calitatea Factorilor de Mediu din cadrul Agenției pentru Protecția Medilui Mehedinți.

Pentru acest proiect s-a obținut Avizul nr. 64/08.05.2024 emis de Direcția Administrarea Geoparcului Platoul Mehedinți.

III. Motivele pe baza cărora s-a stabilit necesitatea neefectuării evaluării impactului asupra corpurilor de apă – pentru acest proiect s-a obţinut adresa – consultație tehnică nr. 5510/08.07.2024 a A.N.A.R. – S.G.A. Mehedinți – nu este necesar aviz de gospodărire a apelor.

**Realizarea acestui proiect se va face cu respectarea următoarelor condiții :**

**a). pentru factorul de mediu apă:**

-în perioada de execuţie a proiectului se va delimita foarte bine zona de lucru şi se va evita ocuparea, suplimentarea sau lărgirea frontului de lucru în afara amplasamentului;

- pentru personalul care va realiza proiectul - apa potabilă va fi procurată din surse controlate iar grupul sanitar (toaletă ecologică) se va vidanja numai cu societăți autorizate;

- lucrările se vor executa numai pe terenuri reglementate din punct de vedere juridic;

- este interzisă evacuarea de ape uzate/ neepurate în corpurile de apă/apele subterane/pe terenuri;

- se va menține zona de protecție sanitară în jurul sursei de apă, a lucrărilor de captare, construcțiilor și instalațiilor de alimentare cu apă;

- pe amplasament se vor regăsi substanțe absorbante destinate poluărilor accidentale, se vor lua toate măsurile care se impun pentru protecția factorilor de mediu, a zonelor limitrofe, se va respecta tehnologia de execuție prezentată în memoriu, se vor lua toate măsurile de prevenire și combatere a poluărilor accidentale;

- lucrările proiectate pe albia cursurilor de apă nu se vor executa în perioadele de ape mari;

- beneficiarul prin intermediul constructorului, are obligația să asigure scurgerea normală a apelor;

- se interzice depozitarea de deșeuri din construcții, a materialelor și staționarea utilajelor în albia cursurilor de apă sau pe diguri;

- este interzisă degradarea albiei și malurile pe parcursul execuției și funcționării; se vor proteja terenurile riverane și a obiectivelor socio-economice de inundații;

- beneficiarul va fi pregătit permanent pentru a lua măsuri și a face lucrări de apărare la viituri a obiectivului aflat în execuție;

- se vor amenaja corespunzător organizările de șantier - spațiile de depozitare materii prime/materiale/unelte/parcare utilaje – acestea se vor impermeabiliza/umecta/acoperi;

- lucrările proiectate se vor corela funcțional sub aspect hidrotehnic cu lucrările existente sau programate în zonă;

**b). pentru factorul de mediu aer:**

-la implementarea proiectului se vor folosi utilaje periodic verificate tehnic, de generație recentă, dotate cu sisteme catalitice de reducere a poluanților;

-transportul de materiale se va face pe trasee optime;

-reducerea vitezei de circulație;

-măsuri pentru reducerea emisiilor de noxe toxice prin: menținerea utilajelor și mijloacelor de transport în stare tehnică corespunzătoare, impunerea de restricții de viteză pentru mijloacele de transport;

-pentru realizarea investiției se vor utiliza doar căile de acces existente iar transportul materialelor se va face respectându-se graficul de lucrări în sensul limitării traseului şi programului de lucru în scopul evitării creeării de disconfort de orice fel locuitorilor din zonă și pentru evitarea degradării căilor de acces;

- nu se vor bloca căile de acces cu materii prime/auxiliare/materiale/scule/utilaje /organizări de șantier;

**c). pentru factorul de mediu sol:**

-în perioada de execuție a investiției pot apărea accidental poluări ale solului prin pierderea de carburanți, uleiuri/combustibili de la utilajele folosite, fapt pentru care se vor lua măsuri de asigurare a substanțelor absorbante pe amplasament; orice schimb de ulei/piese/reparaţii în incinta amplasamentului este interzisă – aceste operaţiuni – în cazul în care se impun - se vor realiza doar în locuri special amenajate la societăţile autorizate în acest sens; alimentarea utilajelor se va face în stațiile autorizate de distribuție carburanți, în caz contrar se va amenaja un loc special impermeabilizat și se vor folosi cisterne/recipienți etanși în vederea evitării poluării solului cu carburanți;

- nu se vor amenaja depozite de combustibili/uleiuri/substanțe periculoase pe amplasament;

-după terminarea lucrărilor suprafața ocupată – va fi adusă la starea iniţială;

- în cazul în care lucrările de construcții afectează și starea naturală a terenurilor limitrofe perimetrului, acestea vor fi renaturalizate la starea anterioară începerii lucrărilor;

**d)**.**pentru factorul de mediu zgomo**t:

-investiția se va realiza doar in timpul zilei fără a se creea disconfort fonic populației și cu respectarea programului de odihnă al acesteia; se vor folosi doar căile de acces existente iar tonajul utilajelor se va adapta tipului de drum folosit; se vor folosi amortizoare de zgomot pentru utilajele generatoare de zgomot;

**e). gospodărirea deșeurilor rezultate pe amplasament**:

-deşeurile menajere vor fi depozitate controlat, în locuri bine stabilite şi amenajate corespunzător prevederilor în vigoare şi a unei depozitări temporare în pubele destinate fiecărui tip de deşeu în parte.

-deşeurile menajere vor fi preluate de către un operator de salubritate zonală, autorizat pentru activităţi precum colectarea, sortarea, transportul şi depozitarea deşeurilor menajere/reciclabile – până la predarea acestora către operator se vor amenaja locuri speciale pentru depozitarea temporară a acestora;

-este interzisă depunerea şi acumularea de deşeuri menajere în locuri neconforme şi necontrolat; nu se vor creea stocuri de deșeuri în vederea evitării creeării oricărui fel de disconfort locuitorilor din zonă precum și speciilor pentru care a fost declarată aria naturală protejată ;

-după executarea lucrărilor de investiţii amplasamentul va fi adus la starea iniţială; este interzis să se abandoneze orice tip de deşeu (menajer şi din construcţie)/materii prime/auxiliare/pământ poluat etc. pe amplasament sau în vecinatatea acestuia după executarea lucrărilor.

Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

La finalizarea lucrărilor se va notifica Agenţia pentru Protecţia Mediului Mehedinţi - în vederea verificarii realizarii proiectului în conformitate cu cerinţele legale şi cu condiţiile din prezentul act şi intocmirii procesului verbal de constatare a respectării tuturor condiţiilor impuse, proces-verbal care va face parte din procesul-verbal de recepţie la terminarea lucrărilor.

După finalizarea lucrărilor și înainte de funcționare se va solicita autorizație de mediu/revizuirea autorizației de mediu deținute.

Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanţei de contencios administrativ competente, persoanele prevăzute la art. 21 din Legea nr.292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediului şi ale Legii nr. 554/2004, cu modificările şi completările ulterioare.

Director Executiv,

Dragoș Nicolae TARNIȚĂ

|  |  |  |  |
| --- | --- | --- | --- |
| Nume și Prenume | Funcția | Data | Semnătura |
| Avizat: Claudia LOHON | Șef Serviciu AAA | ...............07.2024 |  |
| Întocmit: Ilse PALALOGA | Consilier sup.AAA | ............07.2024 |  |